Broj: 711-I-1326-P-512-22/23-06-24

Zagreb, 02. lipnja 2023.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21., u daljnjem tekstu ZSSI), **u predmetu obveznika Joška Gnječa, OIB:** **…………**, **člana uprave trgovačkog društva RADIO POSTAJA PLOČE d.o.o. radio za difuzne djelatnosti, (u daljnjem tekstu RADIO POSTAJA PLOČE d.o.o.)** pokrenutom po službenoj dužnosti, na 9. sjednici održanoj 02. lipnja 2023. godine, donosi sljedeću

**ODLUKU**

**I. Propustom da po pisanom nalogu Povjerenstva, u roku koji je protekao 16. kolovoza 2022., podnese pravilno i potpuno ispunjeni obrazac izvješća o imovinskom stanju obveznika povodom stupanja na dužnost člana uprave trgovačkog društva RADIO POSTAJA PLOČE d.o.o, obveznik Joško Gnječ počinio je povredu članka 10. stavka 2. ZSSI-a.**

**II. Za povredu ZSSI-a, opisanu pod točkom I. ove izreke, obvezniku se izriče novčana kazna u iznosu od 663,61 eura[[1]](#footnote-1)/5.000,00 kuna.**

**III. Nalaže se obvezniku Jošku Gnječu da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-48389957904 -28720.**

**IV. Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**

**V. Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

**VI. Ova Odluka objavit će se na mrežnim stranicama Povjerenstva nakon uredne dostave obveznici.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Joško Gnječ, član uprave trgovačkog društva RADIO POSTAJA PLOČE d.o.o., nije podnio imovinsku karticu povodom stupanja na navedenu dužnost.

Obzirom obveznik obnaša dužnost člana uprave trgovačkog društva RADIO POSTAJA PLOČE d.o.o., stupanjem na nagu ZSSI-a dana 25. prosinca 2021.godine, stekao je status obveznika sukladno članku 3. stavku 1. točki 40. ZSSI-a te je dužan postupati po odredbamanavedenog Zakona.

Uvidom u Registar obveznika Povjerenstvo je utvrdilo da je obveznik nije podnio imovinsku karticu povodom stupanja na dužnost člana uprave trgovačkog društva RADIO POSTAJA PLOČE d.o.o u roku od 30 dana od dana stupanja na navedenu dužnost, a ni do dana donošenja ove Odluke.

Zaključkom od 01. srpnja 2022. obveznik je pozvan da u roku od 15 dana od dana primitka navedenog Zaključka ispuni obvezu podnošenja imovinske kartice povodom stupanja na dužnost dana 25. prosinca 2021., sa stanjem na dan 19. veljače 2022. Također, obveznik je Zaključkom upozoren da će, ako u roku od 15 dana od dana primitka Zaključka ne ispuni obvezu, Povjerenstvo protiv njega pokrenuti postupak zbog povrede odredbi o imovinskoj kartici.

Navedeni Zaključak obveznik je uredno zaprimio dana 01. kolovoza 2022. te u dodijeljenom roku koji je istekao dana 16. kolovoza 2022. nije podnio imovinsku karticu povodom stupanja na dužnost.

Slijedom navedenog, Povjerenstvo je dana 04. travnja 2023. godine utvrdilo postojanje pretpostavki za pokretanje postupka radi moguće povrede članka 10. stavka 2. ZSSI-a i o istome je obavijestilo obveznika putem obavijesti broj: 711-I-687-Pp-512-22/23-02-24 te je ujedno obveznik pozvan da se u roku od 15 dana očituje na činjenična utvrđenja iz navedene obavijesti.

Dana 10. svibnja 2023. godine zaprimljeno je očitovanje obveznika u kojem navodi da je 15. kolovoza 2022. godine poslao zahtjev za otvaranjem korisničkog računa na koji još nije dobio odgovor s korisničkim imenom pa nije ni mogao ispuniti imovinsku karticu.

U predmetu se nalazi i očitovanje stručne službe Povjerenstva, odnosno Odjela za provjeru imovinskih kartica i vođenje registara u kojem je navedeno da je obveznik Joško Gnječ podnio zahtjev za otvaranjem korisničkog računa te da je isti zaprimljen i proveden, odnosno da je korisnički račun obvezniku otvoren 16. kolovoza 2022. Također, navedeno je da iz postavki sustava proizlazi da je obvezniku trebala biti odaslana automatska obavijest 19. ili 20. kolovoza 2022., ali da za konkretnu obavijest sada nema dokaza. Međutim, navedeno je i da se obveznik nijednom nije mailom ni telefonski obratio Povjerenstvu s upitom je li mu korisnički račun otvoren, jer da je to učinio da bi sigurno dobio obavijest da mu je korisnički račun otvoren i uputu kako resetirati lozinku putem web stranice Povjerenstva ili su mu je mogli resetirati službenici Ureda Povjerenstva da je obveznik to zahtijevao.

Također, obveznik je bio obaviješten o održavanju sjednice Povjerenstva dana 02. lipnja 2023. godine, ali na istu nije pristupio.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 2. ZSSI-a propisano je da su obveznici dužni imovinsku karticu podnijeti u roku od 30 dana od dana stupanja na dužnost te u roku od 30 dana od dana prestanka dužnosti.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti.

Člankom 3. stavkom 1. točkom 40. ZSSI-a propisano je da su obveznici u smislu toga Zakona i predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio.

Dakle, slijedom navedenog, nesporno je da je Joško Gnječ sukladno odredbi članka 3. stavka 1. točke 40. ZSSI-a obveznik postupanja po navedenom Zakonu, a slijedom toga dužan je ispunjavati i svoje zakonske obveze vezane za podnošenje imovinske kartice.

Također je nesporno da obveznik Joško Gnječ nije podnio imovinsku karticu u roku od 30 dana od dana stupanja na dužnost kao niti po pisanom nalogu Povjerenstva, čime je počinio povredu članka 10. stavka 2. ZSSI-a.

Povjerenstvo pritom ističe kako je obveznik i nadalje u obvezi podnijeti imovinsku karticu povodom stupanja na dužnost te ga poziva da istu dostavi u što kraćem roku.

Člankom 48. stavkom 1. točkom 2. ZSSI-a propisano je da se za povredu odredbi toga Zakona, između ostalog i članka 10. (obveza podnošenja imovinske kartice) obveznicima može, uzimajući u obzir načelo razmjernosti, izreći novčana sankcija.

Člankom 50. stavkom 1. ZSSI-a propisano je da ako kazna nije plaćena u roku od 15 dana, ista se može izvršiti obustavom dijela neto mjesečne plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo kaznu izriče u iznosu od 530,89 eura/4.000,00 kuna do 5308,91 eura/40.000,00 kuna vodeći računa o težini i posljedicama povrede zakona. Stavkom 2. istog članka određeno je izvršenje novčane sankcije obustavom isplate dijela neto mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

Povjerenstvo ističe kako je prilikom odmjeravanja vrste i visine sankcije uzelo u obzir činjenicu da je obveznik u ovom slučaju pokazao iznimnu upornost u nečinjenju, budući se oglušio na poziv Povjerenstva da podnese imovinsku karticu u dodijeljenom roku, a također nije imovinsku karticu povodom stupanja na dužnost podnio niti do dana donošenja ove Odluke, iako mu je Povjerenstvo u više navrata ukazalo na njegov propust i dužnost poštivanja zakonskih odredbi. U odnosu na navode obveznika da nije mogao ispuniti imovinsku karticu zbog tehničkih poteškoća sa otvaranjem korisničkog računa, Povjerenstvo ističe da je unatoč postojanju tehničkih problema, obveznik mogao kontaktirati stručnu službu Povjerenstva i dobiti uputu kako riješiti navedene poteškoće. Nadalje, obveznik je već i zaprimanjem citiranog Zaključka Povjerenstva da podnese karticu u dodijeljenom roku, dobio saznanje da nije ispunio svoju zakonsku obvezu te da se radi o povredi odredbi Zakona o imovinskoj kartici te je i tada imao mogućnost kontaktirati Povjerenstvo u slučaju tehničkih poteškoća s podnošenjem kartice, ali je nesporeno da se na poziv Povjerenstva oglušio. Također, uvidom u Registar obveznika, vidljivo je da obveznik nije podnio niti imovinsku karticu povodom godišnje obveze podnošenja, slijedom čega se zaključuje da ne ispunjava svoje zakonske obveze. Obvezniku se skreće pozornost da je i člankom 6. stavkom 1. ZSSI-a propisano da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali.

Stoga Povjerenstvo smatra da je, obzirom na sve okolnosti slučaja, izrečena novčana sankcija u iznosu od 663,61 eura/5.000,00 kuna primjerena težini ove povrede i da je ista svrsishodna s aspekta odredbi ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Joško Gnječ, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana

1. Fiksni tečaj konverzije 7.53450 [↑](#footnote-ref-1)